Darwin (Australia)

Darwin ye una ciudá australiana, capital del Territoriu del Norte. La ciudá, asitiada a la oriella del mar de Timor, ye la mayor del territoriu. Allúgase nel condáu de Palmerston, ún de los cinco nos que se divide'l Territoriu del Norte, y tien una población de . Nesa cifra nun s'inclúin los 33.695 de Palmerston, una ciudá satélite planificada na década de 1970 asitiada al sureste d'ella. Darwin ye'l centru comercial y políticu del territoriu, y ta venceyada al restu del país pola autopista Stuart, que la conecta atravesando Australia central cola ciudá de Port Augusta, n'Australia del Sur, y pol so aeropuertu internacional. El so puertu tien munchu movimientu comercial coles vecines Indonesia y Timor Oriental. Tien, como la mayoría del Top End, un clima tropical, con una estación seca y otra lluviosa. Esta cabera entama a finales de payares, y trae bien de lluvia monzonica, rellámpagos y actividá ciclónica. 

La zona del país na que ta allugada Darwin ye la tierra tradicional de la etnia Larrakia. El 9 de setiembre de 1839 el barcu HMS Beagle amarró nel puertu natural de Darwin nel so viaxe d'esploración de la zona. El capitán John Clements Wickham dio-y a la fastera'l nome de Port Darwin n'honor del so antiguu compañeru Charles Darwin, que viaxara con elli nel anterior viaxe del Beagle, que finara n'ochobre de 1836. L'asentamientu convirtióse, en 1869, na villa de Palmerston, y camudó'l so nome, pol actual, en 1911. La ciudá tuvo que ser completamente reconstruyida cuatro veces na so historia: tres del pasu de los ciclones de 1897 y 1837, al finar la Segunda Guerra Mundial, polos estrozos de los bombardeos xaponeses, y tres del pasu del ciclón Tracy en 1974.

 Referencies 

 Enllaces esternos 

Categoría:Llocalidaes d'Australia